Nikodémus megkérdezte tőle: „Hogyan történhet meg mindez?” Jézus így válaszolt: „Te Izráel tanítója vagy, és ezt nem tudod? Jn 3,9-10

Nikodémus kérdéséből kitűnik, hogy neki az újjászületés kérdésében se ismerete, se tapasztalata nem volt. Jézus válasza pedig azt is sugallja: te sem tudod? De hisz neked kellene tovább adnod, másoknak megtanítanod, bemutatnod!

Az újjászületés azonban az az esemény, amit nem lehet sem kihagyni sem megkerülni, ha ugyanúgy vágyódom Isten jelenlétébe, mint Nikodémus.

Az újjászületést a Szent Szellem végzi bennünk, emberekben, hisz csak így lehet szellemi az, ami születik. Mindez nem automatikus, hanem saját elhatározás és önkéntes döntés következménye. Ezt a döntést szóban, hangosan ki kell mondani lehetőleg emberek (tanúk) előtt. Ez ad felhatalmazást a Szent Szellemnek arra, hogy folytassa megkezdett munkáját most már erőteljesen, koncentráltan. (A kezdet gyakran nem felismerhető ugyanúgy, mint a szél esetében.) Az újjászületés egy perc műve, a megszentelődés (akaratunk, érzéseink és cselekedeteinek átformálódása) élethosszig tartó folyamat, ami szintén a Szent Szellem vezetésével történik. *VGy*